Nieu-Seelanders bly Franse klub in skande steekDit lyk of die Nieu-Seelanders by die Franse Top14-klub Racing 92 maar net nie kan ophou skandes maak nie. Luidens die jongste berigte uit Parys was die gewese Chiefs-stut Ben Tameifuna kort ná Racing se slae teen Lyon in ŉ bakleiery met sy Samoaanse spanmaat Viliamu Afatia, eweneens ŉ stut, betrokke. Ondanks die feit dat die geregsdienaars se boeie glo te klein vir Tameifuna se dik voorarms was, het hy die nag agter tralies deurgebring. Vir Afatia het dit ŉ nag met ŉ bebloede en geswolle gesig in die hospitaal besorg, luidens die berigte, maar hy gaan blykbaar nie ŉ saak aanhangig maak nie. Racing se All Black-slot Ali Williams is in April vanjaar deur ŉ Franse hof met sowat R24 000 beboet nadat hy verlede jaar betrap is dat hy kokaïen koop. Boonop is die klub se Nieu-Seelandse losskakel-held Dan Carter in Februarie van dronkbestuur aangekla, ŉ voorval wat hom onder meer ŉ lonende borgskap gekos het.